
Leea Klemola Kokkola című drámájának interpretációs lehetőségei nem finn olvasók számára

Leea Klemola Kokkolája az egyik legjobb példája a kortárs finn drámának. Mari Teittinen szavaival élve tudnám legjobban összefoglalni a Kokkola lényegét: „A Kokkola egy közösséget mutat be. Egy világot, melyben megtalálható az önalázás, a személyszállítás, az alkohol és a testvérek közötti reménytelen plátói szerelem. A Kokkola egy fejetlen és abszurd alkotás, melyben saját őrültségünk nevettet és gondolkodtat el minket.”
Leea Klemola azt nyilatkozta drámájáról, hogy elsősorban finn közönségnek készült, így megértési problémákba ütközhetnek, akik nem finnek. Ezt az állítást kívánom megcáfolni. Dolgozatomban elsősorban az intertextuális elemek segítségével bizonyítom azt a tézisemet, mely szerint a Kokkola nem finn olvasóközönség számára is könnyen interpretálható mű. Állításomat alátámasztja az a tény is, hogy a Kokkolát lefordították már angol, cseh, észt, magyar, német és orosz nyelvre, valamint Finnországon kívül előadták már Csehországban, Észtországban és az Amerika Egyesült Államokban is.
Részletesen foglalkozom dolgozatomban a Kokkola referencialitásával, a mű vallási vonatkozásával, az orosz és a német irodalmi elemekkel, valamint a modern technikai eszközök előfordulásával. Munkám végére egyértelműen kiderül, hogy miért kétséges Leea Klemola kijelentése, miszerint a Kokkola csak finnek számára értelmezhető kellően. Bár jelenleg Magyarországon nem sokan foglalkoznak kortárs finn irodalommal, remélem, dolgozatom rámutat arra, hogy méltánytalanul van elhanyagolva nyelvrokonaink irodalma a nyugati kortárs irodalmakhoz képest.



